**Poučenie**

Príspevok na presťahovanie za prácou je samostatným typom príspevku, ktorý je súčasťou aktívnych opatrení na trhu práce.

Na poskytnutie príspevku na presťahovanie za prácou je právny nárok.

Príspevok na presťahovanie za prácou je *náhrada časti preukázaných výdavkov súvisiacich s presťahovaním uchádzača o zamestnanie z miesta jeho trvalého pobytu v súvislosti so získaním zamestnania* vo výške **najviac 1 327,76 eura**, ak miesto jeho nového trvalého pobytu na území Slovenskej republiky, do ktorého sa presťahoval v súvislosti so získaním zamestnania, je vzdialené od miesta pôvodného trvalého pobytu najmenej 50 km.

***Účelom príspevku na presťahovanie za prácou* je** podporiť využívanie presťahovania za prácou ako formy pracovnej mobility na riešenie nedostatku pracovníkov v regiónoch s absenciou, resp. nedostatkom pracovnej sily.

***Oprávneným žiadateľom*** je zamestnanec, ktorý:

1. bol uchádzačom o zamestnanie vedeným v evidencii uchádzačov o zamestnanie **najmenej tri mesiace**,
2. bol vyradený z evidencie uchádzačov o zamestnanie z dôvodu **vzniku pracovného pomeru alebo obdobného pracovného vzťahu okrem pracovnoprávneho vzťahu založeného dohodami o prácach vykonávaných mimo pracovného pomeru** (dohoda o vykonaní práce, dohoda o pracovnej činnosti, dohoda o brigádnickej práci študentov).

***Hmotnoprávne podmienky nevyhnutné pre vznik nároku na poskytnutie príspevku na presťahovanie za prácou:***

1. prílohou žiadosti o poskytnutie príspevku na presťahovanie za prácou je okrem iného aj pracovná zmluva uzatvorená so zamestnávateľom, výdavky súvisiace s presťahovaním za prácou i potvrdenie o zmene miesta trvalého pobytu,
2. príspevok na presťahovanie za prácou sa poskytuje na základe žiadosti o poskytnutie príspevku na presťahovanie za prácou, ktorá musí mať písomnú formu,
3. písomná žiadosť o poskytnutie príspevku na presťahovanie za prácou sa podáva na úrade práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený, najneskôr do 12 mesiacov odo dňa zmeny trvalého pobytu v súvislosti so získaním zamestnania; každý oprávnený žiadateľ je povinný úradu práce, sociálnych vecí a rodiny preukázať zmenu trvalého pobytu (napr. potvrdením mestského úradu o prihlásení sa na trvalý pobyt).

***Vznik nároku na poskytnutie príspevku na presťahovanie za prácou*** je podmienený zmenou trvalého pobytu v súvislosti so získaním zamestnania, pričom vzdialenosť nového miesta trvalého pobytu, do ktorého sa uchádzač o zamestnanie presťahoval v súvislosti so získaním nového zamestnania, musí byť najmenej 50 km od miesta jeho pôvodného trvalého pobytu.

***Za preukázané výdavky súvisiace s presťahovaním za prácou sa považujú najmä:***

### *sťahovacie služby realizované podnikateľským subjektom, napr.:*

1. preprava nábytku, bytového zariadenia,
2. naloženie a vyloženie sťahovaných vecí,
3. poistenie sťahovaných vecí

a pod.

- *prvé nájomné:* uhradené po presťahovaní/po zmene miesta trvalého pobytu

- *prvé platby súvisiace s užívaním bytu, ktoré sú za:*

1. teplo na prípravu teplej úžitkovej vody,
2. elektrickú energiu spoločných priestorov,
3. poistenie bytového domu,
4. poplatky za zrážkovú vodu,
5. ústredné vykurovanie - dodávka tepla, resp. iné palivo,
6. studenú vodu - vodné a stočné,
7. studenú vodu na prípravu teplej úžitkovej vody,
8. fond prevádzky, údržby a opráv domu,
9. poplatok za výkon správcovskej činnosti,
10. spracovanie vyúčtovania

a pod.

Žiadateľ je povinný doložiť doklady preukazujúce oprávnenosť výdavkov na poskytnutie príspevku na presťahovanie za prácou. Za doklady preukazujúce oprávnenosť výdavkov súvisiacich s presťahovaním za prácou sa považuje faktúra za poskytnuté sťahovacie služby podnikateľským subjektom v oblasti dopravy alebo sťahovania spolu s podpornými dokladmi, ktoré špecifikujú poskytnuté a fakturované služby, napr. dodací list (popis konkrétnych poskytnutých služieb).

Pri preukazovaní výdavkov na prvé nájomné a na prvé platby súvisiace s užívaním bytu žiadateľ je povinný doložiť doklady o ich úhrade vystavené na meno žiadateľa.

Ak žiadateľ, ktorý žije v manželskom zväzku, doloží doklady o uhradených platbách vystavené na meno manžela/manželky, zamestnanec úradu práce, sociálnych vecí a rodiny preverí rodinný vzťah (manžel - manželka). Ak preverovaný rodinný vzťah súhlasí, zamestnanec úradu práce, sociálnych vecí a rodiny bude považovať tieto výdavky za oprávnené.

Ak žiadateľ doloží doklady o uhradených platbách vystavené na iné meno ako meno žiadateľa (napr. na meno rodinného príslušníka), zamestnanec úradu práce, sociálnych vecí a rodiny bude považovať tieto výdavky za neoprávnené.

Pri preukazovaní výdavkov na prvé nájomné žiadateľ je povinný doložiť aj doklad stanovujúci výšku prvého nájomného (po zmene miesta trvalého pobytu, resp. po presťahovaní), a to kópiu nájomnej zmluvy alebo kópiu dodatku k nájomnej zmluve. V prípade, ak v nájomnej zmluve sú uvedení viacerí nájomcovia ako len žiadateľ a dohodnutá suma mesačného nájomného je stanovená ako celková suma pre všetkých nájomcov, zamestnanec úradu práce, sociálnych vecí a rodiny bude považovať za oprávnený výdavok len alikvotnú časť mesačného nájomného pripadajúceho na jedného nájomcu, teda na žiadateľa.

Písomnú žiadosť o poskytnutie príspevku na presťahovanie za prácou vrátane príloh možno podať:

* **osobne** na úrade práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený (rozhodujúci je dátum podania v podateľni príslušného úradu práce, sociálnych vecí a rodiny) alebo
* **prostredníctvom inej osoby** na úrade práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený (rozhodujúci je dátum podania v podateľni príslušného úradu práce, sociálnych vecí a rodiny), alebo
* **poštou (doporučene)** na adresu úradu práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený (rozhodujúci je deň doručenia žiadosti o poskytnutie príspevku na presťahovanie za prácou na úrad práce, sociálnych vecí a rodiny).

***Poskytovateľom príspevku na presťahovanie za prácou*** je úrad práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený.

**Svojím podpisom potvrdzujem, že som poučeniu v plnom rozsahu porozumel(a).**

V .................................................. dňa ....................

–––––––––––––––––––––––

podpis